CELEX ID: 32023D1599

--- ENGLISH ---

Document:
$en_document

Summary:
$en_summary

--- DANISH ---

Document:
4.8.2023
DA
Den Europæiske Unions Tidende
L 196/25
RÅDETS AFGØRELSE (FUSP) 2023/1599
af 3. august 2023
om Den Europæiske Unions sikkerheds- og forsvarsinitiativ til støtte for vestafrikanske lande i Guineabugten
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
Den 23. januar 2023 havde Rådet en udveksling af synspunkter om Sahel og kystlandene i Vestafrika og bekræftede, at denne region fortsat er en prioritet for Unionen på trods af den forværrede sikkerhedsmæssige og politiske situation. Rådet nåede til enighed om at udvikle et krisestyringskoncept for at tilbyde kyststaterne i Guineabugten konkret engagement og målrettet uddannelse og støtte. Rådet mindede om, at Unionen også skal udstationere militære rådgivere i EU-delegationerne for at styre denne indsats.
(2)
Den 29. juni 2023 godkendte Rådet et krisestyringskoncept for et muligt sikkerheds- og forsvarspartnerskab med vestafrikanske lande i Guineabugten (»krisestyringskonceptet«). Krisestyringskonceptet er baseret på en integreret tilgang til et sikkerheds- og forsvarspartnerskab med disse lande, herunder oprettelse af en mission under den fælles sikkerheds- og forsvarspolitik (FSFP) (»missionen«) suppleret med udstationering af militære rådgivere i Unionens delegationer sammen med bistandsforanstaltninger under den europæiske fredsfacilitet med henblik på levering af militært udstyr og i synergi med sikkerhedsrelaterede projekter. Krisestyringskonceptet anbefaler, at missionen benævnes »Den Europæiske Unions sikkerheds- og forsvarsinitiativ til støtte for vestafrikanske lande i Guineabugten«.
(3)
Ved skrivelse af 6. juli 2023 opfordrede Republikken Benins præsident Unionen til at deployere missionen på landets område.]
(4)
Ved skrivelse af 10. juli 2023 opfordrede Republikken Ghanas præsident Unionen til at deployere missionen på landets område.
(5)
Missionen bør derfor oprettes i Benin og Ghana. Rådet bør senere kunne beslutte at udvide missionen til andre vestafrikanske lande i Guineabugten nævnt i krisestyringskonceptet efter opfordring fra disse.
(6)
Den Udenrigs- og Sikkerhedspolitiske Komité bør under ansvar af Rådet og Unionens højtstående repræsentant for udenrigsanliggender og sikkerhedspolitik varetage den politiske kontrol med og den strategiske ledelse af missionen og træffe relevante afgørelser i overensstemmelse med artikel 38, stk. 3, i traktaten om Den Europæiske Union (TEU).
(7)
Missionen bør have en civil søjle under den øverstbefalende for den civile operations strategiske kommando og kontrol og en militær søjle under en militær øverstbefalendes strategiske kommando og kontrol. Den fælles støttekoordineringscelle, som den øverstbefalende for den civile operation og den militære øverstbefalende leder i fællesskab, bør sikre sammenhæng i kommandovejen.
(8)
Den Civile Planlægnings- og Gennemførelseskapacitet bør stå til rådighed for den øverstbefalende for den civile operation med hensyn til planlægning og gennemførelse af missionens civile søjle. Den bør styrkes med henblik på missionen med en civil kommando- og støtteenhed.
(9)
Den Militære Planlægnings- og Gennemførelseskapacitet bør være den statiske kommando- og kontrolstruktur på militærstrategisk niveau og have ansvaret for den operative planlægning og gennemførelse af missionens militære søjle. Den bør styrkes med henblik på missionen med en militær kommando- og støtteenhed.
(10)
Chefen for den civile kommando- og kontrolenhed bør udøve de samme funktioner med hensyn til missionens civile søjle som missionschefen i en civil FSFP-mission. Chefen for den militære kommando- og kontrolenhed bør udøve de samme funktioner med hensyn til missionens militære søjle som den øverstbefalende for missionsstyrken i en militær FSFP-mission.
(11)
Det er nødvendigt at forhandle og indgå internationale aftaler vedrørende status for EU-ledede enheder og EU-ledet personel og tredjelandes deltagelse i missionen.
(12)
I henhold til artikel 41, stk. 2, i TEU bør aktionsudgifter i forbindelse med missionens civile søjle afholdes over Unionens budget, mens aktionsudgifter i forbindelse med missionens militære søjle børafholdes af medlemsstaterne i overensstemmelse med Rådets afgørelse (FUSP) 2021/509 
(
1
)
.
(13)
Missionen gennemføres i en situation, der kan blive forværret og vil kunne hindre opnåelsen af målene for Unionens optræden udadtil, jf. artikel 21 i TEU —
VEDTAGET DENNE AFGØRELSE:
Afsnit I
Almindelige bestemmelser
Artikel 1
Oprettelse
1.   Unionen gennemfører en mission inden for rammerne af den fælles sikkerheds- og forsvarspolitik (FSFP) med det strategiske mål at bistå de vestafrikanske lande i Guineabugten, hvor denne mission er oprettet, med at udvikle tilstrækkelige kapaciteter inden for deres sikkerheds- og forsvarsstyrker til at dæmme op for og reagere på det pres, som væbnede terrorgrupper udøver.
2.   Den i stk. 1 omhandlede mission benævnes »Den Europæiske Unions sikkerheds- og forsvarsinitiativ til støtte for vestafrikanske lande i Guineabugten« (»initiativet«).
3.   Initiativet oprettes hermed i Benin og Ghana.
4.   Rådet kan beslutte, at initiativet også skal oprettes i andre vestafrikanske lande i Guineabugten nævnt i det krisestyringskoncept med henblik på et eventuelt sikkerheds- og forsvarspartnerskab med vestafrikanske lande i Guineabugten, som Rådet godkendte den 29. juni 2023, efter opfordring fra disse lande.
Artikel 2
Mandat
1.   Med henblik på at nå det strategiske mål, der er anført i artikel 1, stk. 1, med hensyn til de i artikel 1, stk. 3, omhandlede lande, skal initiativet:
a)
bidrage til at styrke modstandsdygtigheden i sårbare områder i landendes nordlige regioner gennem opbygning af deres sikkerheds- og forsvarsstyrkers kapacitet
b)
sørge for operativ uddannelse af landenes sikkerheds- og forsvarsstyrker forud for deployering
c)
støtte styrkelsen af tekniske områder i landenes sikkerheds- og forsvarsstyrker
d)
fremme retsstatsforhold og god forvaltningspraksis i sikkerhedssektoren med fokus på sikkerheds- og forsvarsstyrkerne og støtte tillidsskabelse mellem civilsamfundet og sikkerheds- og forsvarsstyrkerne.
2.   Den humanitære folkeret, menneskerettighederne og princippet om kønsligestilling, beskyttelse af civile og dagsordenerne i henhold til FN's Sikkerhedsråds resolution (UNSCR) 1325 (2000) om kvinder, fred og sikkerhed, UNSCR 2250 (2015) om unge, fred og sikkerhed og UNSCR 1612 (2005) om børn i væbnede konflikter skal integreres fuldt ud og proaktivt i initiativets strategiske og operationelle planlægning, aktiviteter og rapportering.
3.   Med en fleksibel og modulopbygget tilgang og i det omfang, det er nødvendigt for at udføre initiativets opgaver, udsender initiativet navnlig mobile uddannelseshold, besøgende eksperter og kriseberedskabshold til de i artikel 1, stk. 3, omhandlede lande. Initiativet gennemfører civile og militære projekter i de pågældende lande for at forfølge dets strategiske mål, der er anført i artikel 1, stk. 1 og udføre de opgaver, der er anført i artikel 2, stk. 1.
4.   Initiativet letter gennemførelsen af bistandsforanstaltningerne under den europæiske fredsfacilitet som Rådet, til støtte for de i artikel 1, stk. 3, omhandlede lande, måtte træffe afgørelse om.
Artikel 3
Politisk kontrol og strategisk ledelse
1.   Den Udenrigs- og Sikkerhedspolitiske Komité (PSC) varetager under ansvar af Rådet og Unionens højtstående repræsentants for udenrigsanliggender og sikkerhedspolitik (»den højtstående repræsentant«) den politiske kontrol med og den strategiske ledelse af initiativet. Rådet bemyndiger herved PSC til at træffe de relevante afgørelser i overensstemmelse med artikel 38 i traktaten om Den Europæiske Union (TEU). Denne bemyndigelse omfatter beføjelser til at ændre planlægningsdokumenterne, herunder operationsplanen for initiativets civile søjle og missionsplanen for initiativets militære søjle, og kommandovejen. Den omfatter også beføjelser til at træffe afgørelser om udnævnelse af cheferne for de civile og militære kommando- og støtteenheder. Beslutningskompetencen med hensyn til initiativets mål og afslutning forbliver hos Rådet.
2.   PSC aflægger med regelmæssige mellemrum rapport til Rådet.
3.   PSC modtager med regelmæssige mellemrum rapporter fra formanden for EU's Militærkomité (EUMC) vedrørende aktiviteterne i initiativets militære søjle. PSC modtager regelmæssigt og efter behov rapporter fra den øverstbefalende for den civile operation vedrørende aktiviteterne i initiativets civile søjle. PSC kan, i det omfang det er relevant, indkalde den øverstbefalende for den civile operation og den militære øverstbefalende til sine møder.
Artikel 4
Kommandovej og struktur
1.   Initiativet skal som krisestyringsoperation have én fælles kommandovej.
2.   Initiativet har sit hovedkvarter i Bruxelles.
3.   Initiativet har en civil søjle under den øverstbefalende for den civile operations strategiske kommando og kontrol (»den civile søjle«) og en militær søjle under den militære øverstbefalendes strategiske kommando og kontrol (»den militære søjle«).
4.   Den fælles støttekoordineringscelle, som den øverstbefalende for den civile operation og den militære øverstbefalende leder i fællesskab for initiativet, sikrer sammenhæng i kommandovejen.
Afsnit II
Civil søjle
Artikel 5
Øverstbefalende for den civile operation
1.   Den administrerende direktør for Den Civile Planlægnings- og Gennemførelseskapacitet (CPCC) er den civile søjles øverstbefalende for den civile operation.
2.   CPCC står til rådighed for den øverstbefalende for den civile operation med hensyn til planlægning og gennemførelse af den civile søjle.
3.   Den øverstbefalende for den civile operation udøver under PSC's politiske kontrol og strategiske ledelse og under den højtstående repræsentants overordnede myndighed kommandoen over og kontrollen med den civile søjle på strategisk plan.
4.   Den øverstbefalende for den civile operation sikrer korrekt og effektiv gennemførelse af Rådets og PSC's afgørelser for så vidt angår gennemførelsen af operationer, herunder ved om nødvendigt at give personalet inden for den civile søjle instrukser på strategisk plan og ved at yde det rådgivning og teknisk støtte.
5.   Den øverstbefalende for den civile operation refererer til Rådet via den højtstående repræsentant.
6.   Alt personale, der er udstationeret til den civile søjle, forbliver fuldt ud underlagt, alt efter tilfældet, den udstationerende stats nationale myndigheders kommando i overensstemmelse med nationale regler eller den pågældende EU-institutions eller Tjenesten for EU's Optræden Udadtils (EU-Udenrigstjenestens) kommando. Den nationale myndighed, EU-institutionen eller EU-Udenrigstjenesten, alt efter tilfældet, overfører den operative kontrol med sit udstationerede personale til den øverstbefalende for den civile operation.
7.   Den øverstbefalende for den civile operation har det overordnede ansvar for at sikre, at Unionen opfylder sin pligt til forsvarlig forvaltning for så vidt angår personalet inden for initiativets civile søjle.
8.   Den øverstbefalende for den civile operation og cheferne for Unionens delegationer i de i artikel 1, stk. 3, omhandlede lande konsulterer hinanden efter behov.
Artikel 6
Chef for den civile kommando- og støtteenhed
1.   CPCC styrkes med henblik på initiativet af en civil kommando- og støtteenhed.
2.   Chefen for denne civile kommando- og støtteenhed påtager sig ansvaret for den civile søjle og udøver kommando over og kontrol med den på operationelt plan. Chefen for den civile kommando- og støtteenhed er direkte ansvarlig over for den øverstbefalende for den civile operation og handler i overensstemmelse med dennes instrukser.
3.   Chefen for den civile kommando- og støtteenhed er repræsentant for den civile søjle på ansvarsområdet.
4.   Chefen for den civile kommando- og støtteenhed udøver det administrative og logistiske ansvar for den civile søjle, herunder ansvaret for de aktiver, ressourcer og informationer, som er stillet til rådighed for den civile søjle. Chefen for den civile kommando- og støtteenhed kan under sit eget overordnede ansvar delegere ledelsesopgaver vedrørende personalesager og økonomiske spørgsmål til personale inden for den civile søjle.
5.   Chefen for den civile kommando- og støtteenhed har ansvaret for den disciplinære kontrol med personalet inden for den civile søjle. For udstationeret personale henhører disciplinære sanktioner under henholdsvis den udstationerende stats nationale myndighed i overensstemmelse med nationale regler, under den relevante EU-institution eller under EU-Udenrigstjenesten, alt efter tilfældet.
6.   Chefen for den civile kommando- og støtteenhed sikrer, at den civile søjle er tilstrækkelig synlig.
Artikel 7
Personale
1.   Den civile søjle skal primært bestå af personale udstationeret af medlemsstaterne, EU-institutionerne eller EU-Udenrigstjenesten. Den enkelte medlemsstat, den enkelte EU-institution og EU-Udenrigstjenesten afholder omkostningerne i forbindelse med de ansatte, som den har udstationeret, herunder rejseudgifter til og fra udstationeringsstedet, løn, sygesikring og tillæg, bortset fra dagpenge.
2.   Medlemsstaten, EU-institutionen eller EU-Udenrigstjenesten, alt efter tilfældet, har ansvaret for at behandle klager i forbindelse med udstationeringen af eller vedrørende deres medarbejdere, som de har udstationeret til den civile søjle, og for eventuelt at retsforfølge de pågældende.
3.   Internationalt og lokalt personale kan kontraktansættes af den civile søjle, for så vidt de funktioner, der er behov for, ikke kan udfyldes af personale udstationeret af medlemsstaterne. Undtagelsesvis kan statsborgere fra deltagende tredjelande i behørigt begrundede tilfælde, hvor der ikke er kvalificerede ansøgere fra medlemsstaterne, ansættes på kontrakt.
4.   Ansættelsesvilkår og rettigheder og pligter for internationalt og lokalt personale inden for den civile søjle fastsættes i kontrakterne mellem den civile søjle og den pågældende medarbejder.
Artikel 8
Sikkerhed
1.   Den øverstbefalende for den civile operation udstikker retningslinjer for planlægningen af sikkerhedsforanstaltninger for den civile søjle og sikrer, at initiativet gennemfører disse foranstaltninger korrekt og effektivt i overensstemmelse med artikel 5.
2.   Chefen for den civile kommando- og støtteenhed er ansvarlig for den civile søjles sikkerhed og for at sikre overholdelse af de minimumssikkerhedskrav, der gælder for initiativet, i overensstemmelse med Unionens politik for sikkerhed for personale, der er udstationeret uden for Unionen som led i operationer i henhold til afsnit V i TEU og instrumenter i tilknytning hertil.
3.   Personalet inden for den civile søjle skal gennemgå obligatorisk sikkerhedstræning, inden de tiltræder deres stilling, i overensstemmelse med operationsplanen. De skal også jævnligt have genopfriskningskurser i selve indsatsområdet, som organiseres af den sikkerhedsansvarlige.
4.   Den øverstbefalende for den civile operation sikrer beskyttelse af EU's klassificerede informationer i overensstemmelse med Rådets afgørelse 2013/488/EU 
(
2
)
.
Artikel 9
Retlige ordninger
Den civile søjle har beføjelse til at erhverve tjenester og leveringer, indgå kontrakter og administrative aftaler, ansætte personale, indehave bankkonti, erhverve og afhænde aktiver og indfri sine forpligtelser samt optræde som part i retssager som påkrævet for at gennemføre denne afgørelse.
Artikel 10
Finansielle ordninger
1.   Det finansielle referencebeløb til dækning af udgifterne i forbindelse med den civile søjle i de første seks måneder efter denne afgørelses ikrafttræden udgør 1 075 000 EUR. Det finansielle referencebeløb for eventuelle efterfølgende perioder fastsættes af Rådet.
2.   Alle udgifter til initiativets civile søjle forvaltes efter de regler og procedurer, der gælder for Unionens almindelige budget. Fysiske og juridiske personers deltagelse i den civile søjles tildeling af offentlige kontrakter skal være åben og uden begrænsninger. Endvidere finder oprindelsesregler ikke anvendelse på varer, der indkøbes af den civile søjle. Den civile søjle kan med Kommissionens godkendelse indgå tekniske ordninger med medlemsstaterne, de i artikel 1, stk. 3, omhandlede lande, deltagende tredjelande og andre internationale aktører vedrørende levering af udstyr, tjenesteydelser og lokaler til den civile søjle.
3.   Den civile søjle har ansvaret for gennemførelsen af sit budget. Den civile søjle undertegner med henblik herpå en aftale med Kommissionen. De finansielle ordninger skal respektere kommandovejen, jf. artikel 4, 5 og 6, og initiativets operative behov.
4.   Den civile søjle refererer fuldt ud til og er underlagt tilsyn fra Kommissionen for så vidt angår de finansielle aktiviteter, der iværksættes inden for rammerne af den aftale, der er omhandlet i stk. 3.
5.   Udgifterne i forbindelse med den civile søjle er støtteberettigede fra og med den dato, hvor denne afgørelse vedtages.
Artikel 11
Civil projektcelle
1.   Den civile søjle skal have en civil projektcelle til at fastlægge og gennemføre civile projekter til støtte for sine opgaver, der er anført i artikel 2, stk. 1.
2.   Den civile projektcelle letter og rådgiver om, alt efter hvad der er relevant, projekter, der gennemføres af medlemsstaterne og tredjelande under deres ansvar på områder vedrørende den civile søjle og til støtte for dets mål.
3.   Med forbehold af stk. 5 bemyndiges den civile søjle til at anvende finansielle bidrag fra medlemsstaterne eller fra tredjelande til at gennemføre projekter, der konstateres at kunne supplere initiativets øvrige aktioner på sammenhængende vis, hvis projektet er:
a)
medtaget i finansieringsoversigten vedrørende denne afgørelse eller
b)
indarbejdet i løbet af initiativets mandat ved en ændring af finansieringsoversigten på anmodning af den øverstbefalende for den civile operation.
4.   Den civile søjle indgår en aftale med de relevante myndigheder i de i stk. 3 omhandlede lande, der navnlig omfatter de nærmere procedurer for behandling af klager fra tredjeparter over skader, som er forårsaget som følge af den civile søjles handlinger eller undladelser i forbindelse med anvendelsen af de midler, der er stillet til rådighed af disse stater.
5.   De i stk. 3 omhandlede bidragydende stater må under ingen omstændigheder holde hverken Unionen eller den højtstående repræsentant ansvarlige for den civile søjles handlinger eller undladelser i forbindelse med anvendelsen af midler, der er stillet til rådighed af disse stater.
6.   PSC skal give sit samtykke til accept af et finansielt bidrag fra tredjelande til den civile projektcelle.
Afdeling III
Militær søjle
Artikel 12
Militær øverstbefalende
1.   Direktøren for Den Militære Planlægnings- og Gennemførelseskapacitet (MPCC) er militær øverstbefalende for den militære søjle.
2.   MPCC er den statiske kommando- og kontrolstruktur på militærstrategisk niveau uden for operationsområdet og er ansvarlig for den operative planlægning og gennemførelse af den militære søjle.
3.   Den militære øverstbefalende udøver under PSC's politiske kontrol og strategiske ledelse og under den højtstående repræsentants overordnede myndighed kommandoen over og kontrollen med den militære søjle på strategisk plan.
4.   Den militære øverstbefalende sikrer korrekt og effektiv gennemførelse af Rådets og PSC's afgørelser med hensyn til gennemførelsen af operationer inden for den militære søjle, herunder ved at give instrukser til sit personel.
5.   Den militære øverstbefalende refererer til Rådet via den højtstående repræsentant.
6.   Alt personale udstationeret til den militære søjle forbliver fuldt ud underlagt, alt efter tilfældet, den udstationerende stats nationale myndigheders kommando i overensstemmelse med nationale regler eller den pågældende EU-institutions eller EU-Udenrigstjenestens kommando. Den nationale myndighed, EU-institutionen eller EU-Udenrigstjenesten, alt efter tilfældet, overfører den operative kontrol med deres udstationerede personale til den militære øverstbefalende.
7.   Den militære øverstbefalende har det overordnede ansvar for at sikre, at Unionen opfylder sin pligt til forsvarlig forvaltning for så vidt angår personalet inden for den militære søjle.
Artikel 13
Chef for den militære kommando- og støtteenhed
1.   MPCC styrkes med henblik på initiativet af en militær kommando- og støtteenhed.
2.   Chefen for denne militære kommando- og støtteenhed påtager sig ansvaret for den militære søjle og udøver kommando over og kontrol med den på operationelt plan.
3.   Chefen for den militære kommando- og støtteenhed er direkte ansvarlig over for den militære øverstbefalende og handler i overensstemmelse med dennes instrukser.
Artikel 14
Militær ledelse
1.   EUMC overvåger, at den militære søjle udfører sine opgaver korrekt under den militære øverstbefalendes ansvar.
2.   EUMC modtager med regelmæssige mellemrum rapporter fra den militære øverstbefalende. EUMC kan indbyde den militære øverstbefalende og chefen for den militære kommando- og støtteenhed til sine møder, hvis det er relevant.
3.   Formanden for EUMC fungerer som det primære kontaktled til den militære øverstbefalende.
Artikel 15
Finansielle ordninger
1.   De fælles udgifter til den militære søjle administreres i overensstemmelse med afgørelse (FUSP) 2021/509.
2.   Det finansielle referencebeløb til de fælles udgifter til den militære søjle for perioden på seks måneder efter iværksættelsen af denne afgørelse er 179 000 EUR. Den procentdel af det referencebeløb, der er omhandlet i artikel 51, stk. 2, i afgørelse (FUSP) 2021/509, er 30 % for forpligtelser og 15 % for betalinger. Det finansielle referencebeløb for eventuelle efterfølgende perioder fastsættes af Rådet.
Artikel 16
Militær projektcelle
1.   Den militære søjle skal have en militær projektcelle til at fastlægge og gennemføre projekter med indvirkning på militærområdet til støtte for sine opgaver, der er anført i artikel 2, stk. 1.
2.   Den militære projektcelle letter og rådgiver om, alt efter hvad der er relevant, projekter, der gennemføres af medlemsstaterne og tredjelande under deres ansvar på områder vedrørende den militære søjle og til støtte for dets mål.
3.   Med forbehold af stk. 5 bemyndiges den militære øverstbefalende til at anvende finansielle bidrag fra medlemsstaterne eller fra tredjelande til at gennemføre projekter, der konstateres at kunne supplere den militære søjles øvrige aktioner på sammenhængende vis.
4.   Den europæiske fredsfacilitet kan forvalte de i denne artikels stk. 3 omhandlede finansielle bidrag i overensstemmelse med artikel 30 i afgørelse (FUSP) 2021/509.
5.   De i stk. 3 omhandlede stater må under ingen omstændigheder holde Unionen eller den højtstående repræsentant ansvarlige for den militære søjles handlinger eller undladelser i forbindelse med anvendelsen af disse staters midler.
6.   PSC skal give sit samtykke til accept af et finansielt bidrag fra tredjelande til den militære projektcelle.
Afdeling IV
Afsluttende bestemmelser
Artikel 17
Konsekvens i Unionens reaktion og koordinering
1.   Den højtstående repræsentant sikrer, at denne afgørelse gennemføres og er i overensstemmelse med Unionens optræden udadtil som helhed, herunder Unionens udviklingsprogrammer og dens humanitære bistandsprogrammer.
2.   Den øverstbefalende for den civile operation, den militære øverstbefalende og cheferne for Unionens delegationer i de i artikel 1, stk. 3, omhandlede lande konsulterer hinanden efter behov.
3.   Cheferne for de civile og militære kommando- og støtteenheder modtager, uden at det berører kommandovejen, lokal politisk vejledning fra cheferne for Unionens delegationer i de i artikel 1, stk. 3, omhandlede lande.
4.   Det personale, der er udstationeret ved en EU-delegation i et af de i artikel 1, stk. 3, omhandlede lande, modtager, uden at det berører kommandovejen, lokal politisk vejledning fra chefen for denne delegation.
5.   Initiativet koordinerer sine aktiviteter med medlemsstaternes bilaterale aktiviteter på sikkerheds- og forsvarsområdet i de i artikel 1, stk. 3, omhandlede lande, og, alt efter hvad der er relevant, med ligesindede partnere og regionale organisationer, navnlig Det Økonomiske Fællesskab af Vestafrikanske Stater og Accra-initiativet.
Artikel 18
Tredjelandes deltagelse
1.   Uden at det berører Unionens selvstændige beslutningstagning eller dens fælles institutionelle ramme, og i overensstemmelse med de relevante retningslinjer fra Det Europæiske Råd kan tredjelande opfordres til at deltage i initiativet.
2.   Rådet bemyndiger herved PSC til at opfordre tredjelande til at yde bidrag og til at træffe de relevante afgørelser om accept af de foreslåede bidrag efter henstilling fra henholdsvis den militære øverstbefalende og EUMC eller den øverstbefalende for den civile operation.
3.   Detaljerede ordninger vedrørende tredjelandes deltagelse skal være omfattet af aftaler, der indgås i medfør af artikel 37 i TEU og efter proceduren i artikel 218 i traktaten om Den Europæiske Unions funktionsmåde (TEUF). Hvis Unionen og et tredjeland har indgået en rammeaftale om sidstnævntes deltagelse i Unionens krisestyringsmissioner, finder bestemmelserne i en sådan aftale anvendelse i forbindelse med initiativet.
4.   Tredjelande, der yder bidrag til den civile søjle eller væsentlige militære bidrag til den militære søjle, har samme rettigheder og forpligtelser med hensyn til den daglige forvaltning af initiativet som de medlemsstater, der deltager i initiativet.
5.   Rådet bemyndiger herved PSC til at træffe relevante afgørelser om nedsættelse af en civil eller en militær bidragyderkomité, hvis tredjelande yder bidrag til den civile søjle eller væsentlige militære bidrag til den militære søjle.
Artikel 19
Initiativets og dets personales status
Initiativets og dets personales status, herunder privilegier, immuniteter og yderligere garantier, der er nødvendige for, at deres mission kan gennemføres og afvikles gnidningsløst, fastlægges i en aftale, som Unionen indgår med hvert af de i artikel 1, stk. 3, omhandlede lande, i medfør af artikel 37 i TEU og efter proceduren i artikel 218 i TEUF.
Artikel 20
Videregivelse af informationer
1.   Den højtstående repræsentant har om nødvendigt og i overensstemmelse med initiativets behov bemyndigelse til i overensstemmelse med afgørelse 2013/488/EU at videregive EU's klassificerede informationer, som er udarbejdet med henblik på initiativet, til tredjelande, der er tilknyttet denne afgørelse:
a)
til og med den klassifikationsgrad, der findes i de relevante informationssikkerhedsaftaler indgået mellem Unionen og det pågældende tredjeland, eller
b)
til og med klassifikationsgraden »CONFIDENTIEL UE/EU CONFIDENTIAL« i andre tilfælde.
2.   Den højtstående repræsentant har, hvis der er et konkret og umiddelbart operativt behov herfor, også bemyndigelse til i overensstemmelse med afgørelse 2013/488/EU at videregive EU's klassificerede informationer til og med klassifikationsgraden »RESTREINT UE/EU RESTRICTED«, som er udarbejdet med henblik på initiativet, til det i artikel 1, stk. 3., omhandlede relevante land. Der udarbejdes ordninger mellem den højtstående repræsentant og dette lands kompetente myndigheder med henblik herpå.
3.   Den højtstående repræsentant har bemyndigelse til at videregive ikkeklassificerede EU-dokumenter, der vedrører Rådets forhandlinger om initiativet, og som er omfattet af tavshedspligt i henhold til artikel 6, stk. 1, i Rådets forretningsorden 
(
3
)
, til tredjelande, der er tilknyttet denne afgørelse.
4.   Den højtstående repræsentant kan delegere de beføjelser, der er omhandlet i stk. 1-3, samt muligheden for at indgå de ordninger, der er omhandlet i stk. 2, til personale i EU-Udenrigstjenesten, til den øverstbefalende for den civile operation eller til den militære øverstbefalende.
Artikel 21
Planlægning og iværksættelse af initiativet
Afgørelsen om at iværksætte initiativet vedtages af Rådet efter godkendelse af operationsplanen for den civile søjle og af missionsplanen, herunder reglerne for magtanvendelse, for den militære søjle.
Artikel 22
Ikrafttræden og afslutning
1.   Denne afgørelse træder i kraft på dagen for vedtagelsen.
2.   Denne afgørelse finder anvendelse i en periode på to år fra iværksættelsen af initiativet i medfør af artikel 21.
3.   Denne afgørelse ophæves i overensstemmelse med de godkendte planer for initiativets afslutning, og uden at dette berører procedurerne for revision og regnskabsaflæggelse for den militære søjle, jf. afgørelse (FUSP) 2021/509.
Udfærdiget i Bruxelles, den 3. august 2023.
På Rådets vegne
P. NAVARRO RÍOS
Formand
(
1
)
  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (
EUT L 102 af 24.3.2021, s. 14
).
(
2
)
  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (
EUT L 274 af 15.10.2013, s. 1
).
(
3
)
  Rådets afgørelse 2009/937/EU af 1. december 2009 om vedtagelse af Rådets forretningsorden (
EUT L 325 af 11.12.2009, s. 35
).

Summary:
EU’s sikkerheds- og forsvarsinitiativ til støtte for vestafrikanske lande i Guineabugten
RESUMÉ AF:
Afgørelse (FUSP) 2023/1599 om Den Europæiske Unions sikkerheds- og forsvarsinitiativ til støtte for vestafrikanske lande i Guineabugten
HVAD ER FORMÅLET MED AFGØRELSEN?
Den opretter 
Den Europæiske Unions
 (EU) sikkerheds- og forsvarsinitiativ, en mission under 
den fælles sikkerheds- og forsvarspolitik
, der har til formål at støtte vestafrikanske lande i Guineabugten.
HOVEDPUNKTER
Mandat
Det vigtigste strategiske mål for initiativet er at bistå 
Benin og Ghana
, de vestafrikanske lande, hvor missionen er oprettet, med at udvikle sikkerheds- og forsvarsstyrker, der kan dæmme op for og reagere på det pres, som 
væbnede terrorgrupper
 udøver.
Afgørelsen
 giver mulighed for at opfordre andre vestafrikanske lande til at deltage i initiativet.
Initiativet har et specifikt mandat til at nå dette mål:
bidrage til at styrke modstandsdygtigheden i sårbare områder i landendes nordlige regioner gennem opbygning af deres sikkerheds- og forsvarsstyrkers kapacitet
sørge for operativ uddannelse af landenes sikkerheds- og forsvarsstyrker forud for deployering
støtte styrkelsen af tekniske områder i landenes sikkerheds- og forsvarsstyrker
fremme 
retsstatsforhold
 og god forvaltningspraksis i sikkerhedssektoren med fokus på sikkerheds- og forsvarsstyrkerne og støtte tillidsskabelse mellem 
civilsamfundet
 og sikkerheds- og forsvarsstyrkerne.
Initiativets strategiske og operationelle planlægning, aktiviteter og rapportering integrerer den humanitære folkeret, 
menneskerettighederne
 og princippet om kønsligestilling, beskyttelse af civile og dagsordenerne i henhold til:
De Forenede Nationers Sikkerhedsråds resolution (UNSCR) 
1325 (2000)
 om kvinder, fred og sikkerhed
UNSCR 
2250 (2015)
 om unge, fred og sikkerhed og
UNSCR 
1612 (2005)
 om børn i væbnede konflikter.
Initiativet gennemfører civile og militære projekter, der omfatter mobile uddannelseshold, besøgende eksperter og kriseberedskabshold.
Initiativet vil bidrage til gennemførelsen af bistandsforanstaltninger under 
den europæiske fredsfacilitet
, som 
Rådet for Den Europæiske Union
 har træffer afgørelser om for at støtte landene, såsom dem, der blev ydet til Ghana i 
juli 2023
.
Struktur og kommandovej
Den Udenrigs- og Sikkerhedspolitiske Komité
 (PSC) varetager den politiske kontrol med og den strategiske ledelse af initiativet under ansvar af Rådet og 
Unionens højtstående repræsentant for udenrigsanliggender og sikkerhedspolitik
.
PSC aflægger med regelmæssige mellemrum rapport til Rådet.
Initiativet har to søjler: En civil søjle under den strategiske ledelse og kontrol af 
den øverstbefalende for den civile operation
 og en militær søjle under den strategiske kommando og kontrol af 
den militære øverstbefalende
.
PSC modtager med regelmæssige mellemrum rapporter fra formanden for 
EU’s Militærkomité
 om den militære søjles aktiviteter.
Initiativet skal som 
krisestyringsoperation
 have én fælles kommandovej, tilvejebragt af en 
fælles støttekoordineringscelle
.
Finansiering
Afgørelsen fastlægger de fælles udgifter til hver af søjlerne i de første 6 måneder af initiativet. Beløbet for en eventuel yderligere periode fastsættes af Rådet.
Deltagelse af ikke-EU-lande
På visse betingelser kan ikke-EU-lande opfordres til at bidrage til enten den civile eller den militære søjle i initiativet.
HVORNÅR GÆLDER AFGØRELSEN FRA?
Den trådte i kraft den 
3. august 2023
 og gælder i en periode på 2 år fra iværksættelse af initiativet i henhold til artikel 21.
BAGGRUND
For yderligere oplysninger henvises til:
EU’s faktablad om maritim sikkerhed:Guineabugten
 (Tjenesten for EU’s Optræden Udadtil).
HOVEDDOKUMENT
Rådets afgørelse (FUSP) 
2023/1599
 af 
3. august 2023
 om Den Europæiske Unions sikkerheds- og forsvarsinitiativ til støtte for vestafrikanske lande i Guineabugten (EUT L 196 af 
4.8.2023
, 
s. 25-34
).
TILHØRENDE DOKUMENTER
Rådets afgørelse (FUSP) 
2021/509
 af 
22. marts 2021
 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 
24.3.2021
, 
s. 14-62
).
Efterfølgende ændringer til afgørelse (FUSP) 2021/509 er blevet indarbejdet i grundteksten. Denne 
konsoliderede udgave
 har ingen retsvirkning.
Konsolideret udgave af traktaten om den Europæiske Union — Afsnit V — Almindelige bestemmelser om Unionens optræden udadtil og særlige bestemmelser om den fælles udenrigs- og sikkerhedspolitik — Kapitel 2 — Særlige bestemmelser om den fælles udenrigs- og sikkerhedspolitik — 1. afdeling — Fælles bestemmelser — 
Artikel 41
 (tidl. artikel 28 i TEU) (EUT C 202 af 
7.6.2016
, 
s. 37-38
).
seneste ajourføring 
9.11.2023